Interaktiiviset äitienpäiväkortit

Loimme 3.lk sekä 4.lk kanssa interaktiiviset äitienpäiväkortit. Oppilaat suunnittelivat itse korttien rakenteen ja mallin. Ideana korttien sisälle oli liittää qr-koodi, jonka lukemalla äidille avautuu videotervehdys oppilaalta.

Qr-koodi tulostetaan ja liitetään liimaamalla korttiin ja korttiin liitetään lisäksi ohjeet qr-koodin lukemiseen (sovelluksen hakeminen jne.) Itse qr-koodi tulee korttiin jotenkin ”piiloon” esimerkiksi avautuvien luukkujen taakse.

Toteutustapana on kuvata tervehdykset rauhallisessa ympäristössä, jotta jokainen oppilas saa rauhassa sanoittaa omia ajatuksiaan. Taustalle tulee älytaulu, johon voidaan heijastaa jokin haluttu tausta. Näin oppilas kertoo tervehdyksensä haluamaansa taustaa vasten.

Videoiden kuvaamisen jälkeen videot ladataan internettiin suojatulle sivustolle. Tärkeää on huolehtia, että videot eivät päädy yleiseen jakoon, vaan niihin pääsee ainoastaan qr-koodin kautta.

Jokaiseen videoon on olemassa oma yksilöity linkki, joka liitetään qr-koodiin. Koodin lukemalla puhelin aukaisee suoraan videotervehdyksen. Videot voivat olla esimerkiksi tallennettuina google drive-palveluun ja käyttöoikeudet videon katsomiseen on rajattu suoraan qr-koodille. Inarin kunnan työntekijöillä on käytössään office365-palvelu, joka sisältää myös OneDriven. OneDriveen voidaan myös tallentaa materiaalia ja jakaa se linkkinä esimerkiksi Qr-koodin taakse.

Opettajille tekniikan kouluttaminen on suhteellisen jouhevaa, mutta sitä pitää harjoitella käytännössä. Qr-koodien hyödyntämistä voidaan käyttää monessa asiassa. Esimerkiksi taidenäyttelyissä, opetuspisteet ym. hyötyvät kyseisistä koodeista.

Qr-koodien käyttö herätti koulussa kiinnostusta ja järjestin aiheen tiimoilta neljä yleistä tunnin mittaista koulutusta. Sisältöön liittyi Qr-koodien luominen, materiaalin liittäminen ja eri oppiaineissa niiden hyödyntäminen. Lisäksi aiheen tiimoilta ohjasin yksittäisiä opettajia toteuttamaan Qr-koodien tekoa, sekä niihin materiaalin liittämistä. Näihin aikaa käytin kolme tuntia.